Revelasyon 4 | Labib lo Enternet | New World Translation
Revelasyon 4:1-11
Vizyon lo Zeova dan lesyel (1-11)
Zeova pe asize lo son tronn (2)
Sa 24 ansyen lo bann tronn (4)
Sa kat seriben (6)
4 Apre sa, mon ti gete e mon ti vwar en laport ki ti’n ouver dan lesyel e sa premye lavwa ki mon ti tande ti parey en tronpet. Sa lavwa ti dir mwan: “Vin isi anler e mon pou montre ou bann keksoz ki devret arive.” 2 Deswit apre sa, lespri sen ti vin lo mwan e mon ti vwar en tronn dan lesyel. Sa Enn ki ti pe asize lo sa tronn 3 ti briye parey en pyer zasp* ek en pyer sardwann* e toultour sa tronn, i ti annan en larkansyel ki ti briye parey en pyer emerod.* 4 Toultour sa tronn, i ti annan 24 tronn e mon ti vwar 24 ansyen dan lenz blan avek en kouronn annor lo zot latet ki ti pe asize lo sa bann tronn. 5 I ti annan zekler, bann lavwa ek loraz ki ti pe sorti kot sa tronn e i ti annan set gro lalanp kot dife pe alimen devan sa tronn e sa i reprezant sa set lespri* Bondye. 6 Devan sa tronn, i ti annan en keksoz ki ti parey en lanmer an ver, kler parey kristal. Dan milye o bor sa tronn e otour sa tronn, i ti annan kat seriben* ki ti annan en kantite lizye lo zot, devan e deryer. 7 Premye seriben ti parey en lyon, sa dezyenm ti parey en zenn toro, sa trwazyenm ti annan figir parey pour en zonm e sa katriyenm ti parey en leg ki pe anvole. 8 Sak seriben ti annan sis lezel e i ti annan en kantite lizye toultour e anba sa bann lezel. Lizour konman aswar zot pe kontinyelman dir: “Zeova* Bondye Tou Pwisan i sen, sen, sen, i sa Enn ki ti egziste, ki egziste konmela e ki pe vini.” 9 Sak fwa ki sa bann seriben i rann glwar, onor e remersye sa Enn ki pe asize lo tronn, sa Enn ki viv pour touzour e touzour, 10 sa 24 ansyen i tonm azenou devan sa Enn ki pe asize lo tronn e ador sa Enn ki viv pour touzour e touzour. Zot anvoy zot kouronn devan tronn e dir: 11 “Zeova* nou Bondye, ou merit laglwar, loner ek pwisans, parski ou’n kree tou keksoz e akoz ou lavolonte, zot in vin an egzistans e zot in ganny kree.”
^ Jasper an Angle.
^ Oubyen “en pyer presye kouler rouz.”
^ Oubyen “en pyer presye kouler ver.”
^ Oubyen “lafors.”
^ Oubyen “kreatir vivan.” Seriben i bann lanz ki annan en kantite lotorite.